Hrušovský, Pavol, podpredseda NR SR (2010-08-04):
Ďakujem pekne. Vážený pán predseda, vážená pani premiérka, členovia vlády, kolegyne poslankyne, kolegovia poslanci, dovoľte mi, aby som povedal niekoľko myšlienok ako poslanec Národnej rady, ale v tejto chvíli aj ako predseda poslaneckého klubu Kresťanskodemokratického hnutia k predkladanému vládnemu programu, ktorý predložila vláda Slovenskej republiky na štyri roky. Tu chcem vyvrátiť všetky podozrenia tých, ktorí už aj v diskusii vznášajú isté pochybnosti, či tento dokument je alebo nie je časovo obmedzený. Áno, tento dokument, kolegyne, kolegovia, je časovo obmedzený a je limitovaný funkčným obdobím tejto vlády. Funkčné obdobie tejto vlády je podľa želania vlády, ale aj podľa koaličných poslancov limitované týmto funkčným volebným obdobím, ktoré začalo v roku 2010 a končí v roku 2014. To len aby som vyvrátil akékoľvek podozrenia a pochybnosti tých, ktorí už od začiatku akoby vyjadrovali isté pochybnosti, preto hneď na úvod by som rád všetkých ubezpečil, že postup tejto vládnej koalície je jednotný a tých, ktorí si myslia o tom iné, je to len želanie. Predložený návrh vládneho programu vznikol po vzájomných rozhovoroch, konzultáciách. A som veľmi rád, že nakoniec to bolo po vzájomnej dohode. V našej krajine máme pomerný volebný systém, to znamená, že vládu môže zriedkakedy zostaviť len jedna politická strana. A preto ešte raz chcem vyvrátiť tie dôvody spochybňovania súdržnosti tejto vládnej koalície. Pripúšťam, že naše ideové či filozofické východiská sa môžu líšiť a aj sa líšia, ale dôvod, prečo sme sa ocitli spoločne na vládnej strane ako koalícia, je spoločný záujem o budúcnosť našej krajiny, na tom, že musí pokračovať v smere, ktorý nastúpila spoločnosť a naša krajina, dámy a páni, po roku 1989. Charakter nového programu a zloženie vládnej koalície je podmienené výsledkom volieb. V tejto súvislosti chcem aj z tohto miesta vysloviť poďakovanie občanom Slovenskej republiky za poskytnutú dôveru a dôveru všetkým nám. Dlhujeme im zodpovednú politiku, ktorá im umožní, aby vo svojich postojoch, a takýchto zodpovedných, vytrvali. Dámy a páni, my, ktorí sme tu, a je nás 150, sme dostali mandát od občanov. Tento mandát nás zaväzuje poskytnúť ľuďom podmienky pre hľadanie cesty ku kvalitnému životu. Uvedomujem si, že tento cieľ nie je jednoduchý ani pre poslancov koalície vládnych strán, ale ani pre poslancov opozície. Chcem veriť, že aj jedni, aj druhí budú k nemu kráčať zodpovedne po celé volebné obdobie. Áno, parlament je miestom a má byť miestom pre kritickú diskusiu, neraz vášnivú diskusiu, ale nedôstojné správanie, nevecné, osobné útoky a vulgárne osočovanie sem do tejto rokovacej sály, dámy a páni, nepatrí. Politika a politici bez cti, dôvery a bez rešpektu sa stávajú nepotrebnými a pre svoju krajinu škodlivými. V uplynulých obdobiach sa slovenská politická elita, žiaľ, často posúvala k týmto nebezpečným brehom. Je naliehavo potrebné, aby sa slovo politika zbavilo hanlivého podtónu a znovu získalo svoj pôvodný a dôstojný zmysel spravovania vecí verejných a zmierovania napätí a konfliktov v spoločnosti. Obnoviť dôveru občanov vo veci verejné je, áno prepáčte, použijem toto už známe prirovnanie, behom na dlhé trate. Nejde o jednorazové, jednoduché a povrchné riešenia. Viem, že Kresťanskodemokratické hnutie je na tento beh na dlhé trate dobre pripravené, a preto sa rozhodlo postaviť na štart a súťažiť naozaj vo férovej súťaži. Pravidlá férovosti, dámy a páni, však musíme v prvom rade nastaviť sami pre seba. Sme ľudia a niekedy príliš ľudia tak ako ostatní mimo tejto sály a budovy a ako takí nemáme žiadne právo vyvyšovať sa nad ostatných. Jediné, čo nám mandát môže dovoliť, a to je to dôležité, je viesť v tejto sále politickú diskusiu bez rizika vydierania a postihov za prejavené názory a vykonávať svoj poslanecký mandát profesionálne a výnimočne. S ostatným sa treba nadobro rozlúčiť, inak nemáme šancu získať dôveru od občanov. Ak máme spájať túto vládu s čistotou verejného života, musíme vyvinúť maximálne úsilie na odstránenie korupcie a klientelizmu. Práve korupcia a klientelizmus sú hlavné neduhy politiky s veľmi negatívnymi dôsledkami. Na mysli mám najmä katastrofálnu stratu dôvery, čo ústi do občianskej apatie a, čo je ešte horšie, do následných pokušení populizmu a extrémizmu. Odvážim sa konštatovať, že práve odmietnutie korupcie a klientelizmu bolo jedným z hlavných posolstiev aj posledných parlamentných volieb. Som preto rád, pani premiérka a členovia vlády, že predkladaný vládny program definuje veľa prostriedkov na to, aby sa vôľa občanov v tomto smere naplnila. Aj pri zostavovaní tohto programu, pri tých nekonečných rokovaniach, som získal pocit a presvedčenie, že bojovať proti korupcii chceme a budeme spoločne. V určitom napätí, dámy a páni, s tým, čo som doteraz hovoril, azda vyznie nasledujúce konštatovanie, ktoré vyslovujem nerád, že aj na Slovensku je prítomná istá miera verejnej podpory takým politikom, ktorí sa správajú nečestne, ba v niektorých prípadoch kriminálne a zdajú sa byť v tomto konaní beztrestní. Na čestné správanie v politickom a podnikateľskom prostredí sa v istých kruhoch pozerá s povýšeným cynizmom ako na čosi smiešne, ako na príznak nepraktickej povahy. Následne vzniká a šíri sa názor, že politika je vo svojej podstate špinavá záležitosť. Nechcem, aby sme aj my tu na Slovensku postupne získali ten nebezpečný klamný pocit, že krajina sa dá spravovať a môže napredovať aj napriek nemorálnym a kriminálnym spôsobom správania sa. Skúsenosti rozvinutých slobodných krajín svedčia, stručne povedané, o opaku. Preto som veľmi rád, že táto koalícia našla odvahu opäť otvoriť tému tzv. Mečiarových amnestií. Budem rád, keď väčšina občanov tejto krajiny pochopí, že bez pomenovania zla a nespravodlivosti sa nemôžeme pohnúť ďalej. Od staroveku je známy výrok, že štát bez spravodlivosti nie je ničím iným než ozbrojenou bandou zbojníkov. Takáto perspektíva, dámy a páni, nám nemôže stačiť. Musíme chcieť viac. Pre Kresťanskodemokratické hnutie je v každom prípade dôležité, aby sme dbali aj na situáciu ľudí, ktorí sú bezmocní a odkázaní na pomoc, ľudí, ktorí zostávajú v tieni všetkých oslavovaných veľkolepých úspechov, všetkej nádhery tých hypermarketov a svietidiel, lámp, bez možnosti zlepšiť svoj údel zbavený často ľudskej dôstojnosti, opomínaný a vysmievaný. Je potrebné, aby sme všetky „zoštíhľujúce“ zmeny, akokoľvek potrebné, robili aj so zreteľom na ich životnú situáciu. Na to nemusíme naše vládnutie označovať nejakými silnými či vzletnými výrazmi. To tu už bolo a realita sa napokon veľmi odlišovala od slov. Stačí, dámy a páni, ak nebudeme svojimi rozhodnutiami množiť chudobu, nespravodlivosť, nedôveru, úzkosť, zúfalstvo, závisť a nenávisť medzi ľuďmi. Také veci sú vždy živnou pôdou pre extrémizmus a podkopávajú ústavné základy demokracie. Rád preto konštatujem, že v predkladanom vládnom programe sú potrebné trhové reformy vyvážené ústretovosťou pre tých, ktorí pomoc potrebujú. Pri rokovaniach sme presadili minimalizovanie platieb za lieky pre dôchodcov a invalidov. Budeme pozorne sledovať aj nastavenie dôchodkového systému, aby sa začali umenšovať rozdiely medzi tzv. staro- a novodôchodcami. Budeme navrhovať aj riešenia problémov mladej generácie, nových rodín a ich detí. Je neúnosné, aby mladí a vzdelaní ľudia odchádzali z tejto krajiny alebo, ak v nej zostanú, museli čeliť otázke, či vôbec založiť rodinu a ako pre ňu zabezpečiť dôstojné životné podmienky. Kresťanskodemokratické hnutie podporuje všetky kroky, ktoré týmto zraniteľným skupinám prinesú nádej a nielen to. Ak im nedokážeme dať kvalitnú a adresnú podporu, potom budú výsledky nášho vládnutia postavené na piesku bez základov a možno očakávať, že nemusia ani dlho vydržať. Dámy a páni, trhová ekonomika je základom, a to neoddiskutovateľným, na zabezpečenie dostatočnej životnej úrovne pre čo najväčší počet obyvateľov. A je nevyhnutnou podmienkou zachovania základných práv a slobôd. Potrebujeme slobodný trh. No potrebujeme aj štát, ktorý v príslušných oblastiach koná rozhodne a efektívne. Keď preto hovoríme o solidarite, rozhodne nemáme na mysli rast byrokracie ani administratívnych prekážok pre podnikanie. Ide nám o zabezpečenie tých funkcií štátu, v ktorých je nenahraditeľný, o predchádzanie ekonomicky motivovaným napätiam a konfliktom, o zabezpečenie starostlivosti pre tých, ktorí ju potrebujú, a tých, ktorí si ju zaslúžia po dlhých rokoch práce, starostlivosti o deti, a na to nezabudnime, aj po dlhých rokoch prispievania do štátneho rozpočtu. Efektívny a rozhodný štát nie je veľký či prebujnený štát, ten býva, naopak, často príliš nemohúci, ale je to štát, ktorý sa vrátil k svojim pravým a prirodzeným úlohám, je to štát zbavený korupcie, štát, ktorý motivuje občanov k poctivosti, pracovitosti a zodpovednosti, k sebe navzájom, k svojim potomkom a v neposlednom rade k predkom, ktorí nám túto krajinu odovzdávajú, je to štát otvorený potrebám a požiadavkám spoločnosti, je to štát, ktorý disponuje kvalitnou infraštruktúrou a dobudovaným systémom ciest, ktorý spája regióny Slovenska a otvára tak aj možnosť riešiť vleklý a bolestivý problém nerovnomerného vývoja životnej úrovne našich regiónov, je to štát poctivo narábajúci s financiami, je to štát, v ktorom vládnu dobré zákony a tieto zákony platia pre všetkých, a, konečne, je to štát, ktorý chráni životy a majetok občanov, štát, ktorý trestne postihuje aktivity osôb, fyzických a právnických, ktoré porušujú zákony a vozia sa po chrbtoch poctivých občanov. A toto trestné postihnutie musí byť promptné, viditeľné a pre všetkých zrozumiteľné. Vážené kolegyne poslankyne, kolegovia poslanci, vážená pani premiérka, vážený pán predseda parlamentu, z uvedených dôvodov Kresťanskodemokratické hnutie a jeho poslanci v poslaneckom klube vyslovujú plnú podporu predloženému vládnemu programu a budú hlasovať za vyslovenie dôvery vláde Slovenskej republiky. Ako som už zdôraznil, aj my, tvoriaci túto vládnu koalíciu, sme ľudia a ako takí sme omylní, čo je dôvod, prečo sa nikdy nesmieme vzdať otvorenej diskusie. Chceme viesť vecný a otvorený dialóg s občianskou spoločnosťou a nikdy nechceme prerušiť dialóg aj s parlamentnou opozíciou. Podporujeme predložený vládny program nie preto, že ponúka dokonalé vyriešenie všetkých problémov na večné časy a nikdy inak, ale preto, že ponúka perspektívu slušnejšieho života občanom Slovenskej republiky. Ústavné základy slobodnej spoločnosti potrebujú neustálu údržbu. Len tak môže zodpovedná politická reprezentácia prispievať k budovaniu takej krajiny, ktorú budú môcť jej občania nazývať svojím domovom. Dámy a páni, vážení členovia vlády, vážená pani premiérka, nech nám všetkým v tomto úsilí, v prvom rade vám a potom nám všetkým, 150 poslancom Národnej rady, v napĺňaní tohto cieľa Pán Boh pomáha. Ďakujem. (Potlesk.)